b'\n_START_ARTICLE_\nIsland\n_START_SECTION_\nHelse\n_START_PARAGRAPH_\nForventet levealder er 82,9 \xc3\xa5r for kvinner og 79,4 \xc3\xa5r for menn.\n_START_SECTION_\nPolitisk system\n_START_PARAGRAPH_\nDet islandske parlamentet, Alltinget, har 63 representanter som velges for fire \xc3\xa5r. Landet er oppdelt i seks valgdistrikt og velgerne stemmer p\xc3\xa5 parti (som i Norge). Etter valget kommer partilederne sammen for \xc3\xa5 utpeke statsminister som skal lede regjeringen. Hvis partilederne ikke blir enige kan presidenten, som velges for fire \xc3\xa5r og har en lignende rolle som den norske kongen, peke ut statsministeren. Det har enn\xc3\xa5 ikke skjedd._NEWLINE_Landet ble hardt rammet av finanskrisen i 2008 og 2009. Etter sterkt folkelig press varslet statsminister Geir H. Haarde (Selvstendighetspartiet) i januar at det vil bli avholdt nyvalg v\xc3\xa5ren 2009, to \xc3\xa5r f\xc3\xb8r planen. Han varslet like etter regjeringens avgang. Regjeringen var et samarbeid mellom de to st\xc3\xb8rste partiene etter 2007-valget, Selvstendighetspartiet og Sosialdemokratene._NEWLINE_Sosialdemokratene og de venstregr\xc3\xb8nne etablerte etter initiativ fra presidenten en midlertidig overgangsregjering som skulle sitte fram til valget med en lovnad om st\xc3\xb8tte fra Senterpartiet._NEWLINE_Finanskrisen og Islands forhold til EU preget Alltingsvalget der de to venstrepartiene gikk sterkt fram p\xc3\xa5 bekostning av det konservative Selvstendighetspartiet som har regjert alene og i ulike koalisjoner sammenhengende de siste 18 \xc3\xa5rene. De to venstrepartiene fikk sammen flertall ved valget og fortsatte samarbeidet med sosialdemokraten Johanna Sigurdardottir som statsminister. De to partiene var uenige i EU-sp\xc3\xb8rsm\xc3\xa5let. Sosialdemokratene gikk til valg p\xc3\xa5 islandsk EU-medlemskap og innf\xc3\xb8ring av euro, mens de venstregr\xc3\xb8nne var motstandere av medlemskap. Det var klart at sosialdemokratene ville innlede forhandlinger med sikte p\xc3\xa5 et medlemskap.\n_START_SECTION_\nForhandlinger om EU-medlemskap\n_START_PARAGRAPH_\nDen 16. juli 2009 stemte Alltinget for en s\xc3\xb8knad om EU-medlemskap med 33 mot 28 stemmer. Island leverte sin s\xc3\xb8knad om medlemskap i EU den 23. juli 2009, og den 24. februar 2010 vedtok Europakommisjonen \xc3\xa5 innlede medlemskapsforhandlinger med Island. Den 17. juni 2010 ble Island tildelt status som s\xc3\xb8kerland p\xc3\xa5 EUs toppm\xc3\xb8te. I 2014 trakk Island s\xc3\xb8knaden om medlemskap._NEWLINE_Tidligere var ogs\xc3\xa5 USAs milit\xc3\xa6rbase p\xc3\xa5 Keflav\xc3\xadk et politisk stridstema, men denne basen ble nedlagt den 30. september 2006.\n_START_SECTION_\nAdministrativ inndeling\n_START_PARAGRAPH_\nIsland er delt inn i \xc3\xa5tte regioner: H\xc3\xb6fu\xc3\xb0borgarsv\xc3\xa6\xc3\xb0i\xc3\xb0, Reykjanes, Vesturland, Vestfir\xc3\xb0ir, Nor\xc3\xb0urland vestra, Nor\xc3\xb0urland eystra, Austurland og Su\xc3\xb0urland._NEWLINE_Regionene er igjen er delt opp i 23 fylker og 79 kommuner._NEWLINE_Byer: Reykjav\xc3\xadk, K\xc3\xb3pavogur, Hafnarfj\xc3\xb6r\xc3\xb0ur, Akureyri, Gar\xc3\xb0ab\xc3\xa6r, Keflav\xc3\xadk, Mosfellsb\xc3\xa6r, Akranes, Selfoss.\n_START_SECTION_\nNaturressurser\n_START_PARAGRAPH_\nIsland har en liten og \xc3\xa5pen \xc3\xb8konomi. Islandsk \xc3\xb8konomi har i de siste \xc3\xa5rene blitt noe mindre avhengig av fiskeriene. I 1970 sto fisk for hele 90\xc2\xa0% av eksportinntektene, dette har gradvis blitt redusert, men st\xc3\xa5r fortsatt for nesten 40\xc2\xa0% av eksportinntektene. De er dermed fortsatt s\xc3\xa5rbare for svingninger i fiskebestand og priser p\xc3\xa5 verdensmarkedene. Av Islands ca. 180\xc2\xa0000 yrkesaktive personer jobber ca. 7\xc2\xa0200 med jordbruk og fiske (2007). Landets velstand har tradisjonelt v\xc3\xa6rt sv\xc3\xa6rt avhengig av svinginger i fiskefangster og -priser, men det har v\xc3\xa6rt f\xc3\xb8rt en bevisst politikk i \xc3\xa5 utvikle andre n\xc3\xa6ringer. Vannkraft og jordvarme har dannet grunnlag for satsing p\xc3\xa5 aluminiums- og ferrosilisiumsverk. Andre vekstn\xc3\xa6ringer de siste \xc3\xa5rene har v\xc3\xa6rt programvareutvikling, bioteknologi og bank- og finansn\xc3\xa6ringen. De st\xc3\xb8rste handelspartnerne er Nederland, Storbritannia, Tyskland, Spania, Japan og USA (eksport). De importerer mest fra Tyskland, Sverige, USA, Danmark og Norge._NEWLINE_Likevel dominerer fiskerinteressene landets \xc3\xb8konomiske politikk, og frykten for \xc3\xa5 miste r\xc3\xa5deretten over fiskeressursene er den viktigste grunnen for EU-motstanden p\xc3\xa5 Island. Ved siden av fisk er det f\xc3\xa5rekj\xc3\xb8tt som preger \xc2\xabDet islandske kj\xc3\xb8kken\xc2\xbb.\n_START_SECTION_\n1990-tallet\n_START_PARAGRAPH_\n\xc3\x98konomien p\xc3\xa5 Island var ustabil, men preget av h\xc3\xb8y \xc3\xb8konomisk vekst, lav inflasjon og lav arbeidsledighet gjennom 1990-tallet. Konsumprisindeksen \xc3\xb8kte fra 145,5 i 1990 til 189,6 i 1999, noe som gir en \xc3\xa5rlig prisvekst p\xc3\xa5 2,7\xc2\xa0%. Den \xc3\xb8konomiske veksten, m\xc3\xa5lt i endring i BNP, varierte mye gjennom 90-tallet, med en nedgang p\xc3\xa5 over 3\xc2\xa0% i 1992, men ogs\xc3\xa5 flere \xc3\xa5r med vekst p\xc3\xa5 5-6\xc2\xa0%. I perioden 1996 til 2000 hadde Island en vekst p\xc3\xa5 over 4\xc2\xa0% hvert \xc3\xa5r._NEWLINE_Valutaen ble devaluert flere ganger gjennom 1990-tallet. Islands sentralbank devaluerte den islandske kronen med 6\xc2\xa0% i 1992, og senere 4 ganger p\xc3\xa5 mindre enn 12 m\xc3\xa5neder i 1998\xe2\x80\x9399.\n_START_SECTION_\nVeinett\n_START_PARAGRAPH_\nIsland har en h\xc3\xb8y biltetthet pr. innbygger, med en bil pr. 1,3 innbygger, noe som gj\xc3\xb8r bil til den viktigste kommunikasjonsformen. Island har 13\xc2\xa0034 km med offentlig vei, hvor 4\xc2\xa0617 km er med fast veidekke/asfaltert, og 8\xc2\xa0338 har l\xc3\xb8st dekke. Veier uten fast dekke er hovedsakelig i avsidesliggende omr\xc3\xa5der._NEWLINE_Ringveien p\xc3\xa5 Island ble ferdigstilt i 1974, og er Islands viktigste kommunikasjonskanal landet igjennom. Den er 1\xc2\xa0337 km lang og nesten hele strekningen har veien to filer \xe2\x80\x93 \xc3\xa9n fil i hver retning, bortsett fra der den passerer gjennom st\xc3\xb8rre tettsteder og byer hvor den i noen tilfeller har flere filer i hver retning. I tillegg er veien utvidet i Hvalfjordtunnelen. De fleste broene har en fil og er laget av tre eller st\xc3\xa5l eller en kombinasjon. Veien er i hovedsak asfaltert, men det finnes fremdeles enkelte strekninger i den \xc3\xb8stre delen av landet der de fremdeles holder standard fra 1940-tallet med kj\xc3\xb8reunderlag av grus.\n_START_SECTION_\nFly\n_START_PARAGRAPH_\nIslands viktigste internasjonale lufthavn er Keflav\xc3\xadk internasjonale lufthavn. I tillegg er det innenlandsruter, samt ruter til Gr\xc3\xb8nland og F\xc3\xa6r\xc3\xb8yene fra Reykjav\xc3\xadk lufthavn n\xc3\xa6r bykjernen. Egilssta\xc3\xb0ir lufthavn er reserveflyplass for Keflav\xc3\xadk internasjonale lufthavn og denne har ruter til K\xc3\xb8benhavn og Akureyri, i tillegg til hovedstadsflyplassen._NEWLINE_Det er tilsammen 103 registrerte lufthavner og landingsstriper p\xc3\xa5 Island, mange av dem uten fast dekke.\n_START_SECTION_\nOffentlig transport\n_START_PARAGRAPH_\nIsland har ingen jernbane, men det har v\xc3\xa6rt foresl\xc3\xa5tt \xc3\xa5 knytte Keflav\xc3\xadk internasjonale lufthavn til Reykjav\xc3\xadk med bybane, samt at denne fikk et utbygget nettverk innen hele Reykjav\xc3\xadk-omr\xc3\xa5det. I dag dekkes dette omr\xc3\xa5det av et nettverk av busser, samt drosjer.\n_START_SECTION_\nTurisme\n_START_PARAGRAPH_\nOgs\xc3\xa5 turismen har vokst p\xc3\xa5 2000-tallet; eksportverdien av turistn\xc3\xa6ringen har \xc3\xb8kt fra 30,5 millioner ISK i 2000 til 47 mrd ISK i 2006. Antall overnattingsd\xc3\xb8gn fra utlendinger \xc3\xb8kte fra ca. 586.000 i 2000 til 1\xc2\xa0015\xc2\xa0000 i 2007. Nesten 20\xc2\xa0% av disse var fra Storbritannia; britene hadde nesten 194\xc2\xa0000 hotelld\xc3\xb8gn her i 2007. Den nest viktigste nasjonaliteten, m\xc3\xa5lt i antall hotelld\xc3\xb8gn, er USA, med ca. 106\xc2\xa0000 hotelld\xc3\xb8gn i 2007.\n_START_SECTION_\nUtdannelse\n_START_PARAGRAPH_\nDet islandske Utdannings-, forsknings- og kulturdepartementet er ansvarlig for utviklingen og utdannelsessystemet p\xc3\xa5 Island. Men f\xc3\xb8rskoler og grunnskolene administreres p\xc3\xa5 kommuneniv\xc3\xa5._NEWLINE_F\xc3\xb8rskolene (leiksk\xc3\xb3li) er for barn opp til seks \xc3\xa5r, og er ikke obligatorisk. Den obligatoriske skolegangen begynner med grunnskolen (grunnsk\xc3\xb3li), som best\xc3\xa5r av to niv\xc3\xa5er, barneskole og ungdomsskole, ofte innenfor den samme skoleinstitusjonen og skolebygning. Det er obligatorisk skolegang opp til 16 \xc3\xa5r. Skole\xc3\xa5ret er ni m\xc3\xa5neder, med minimum 180 skoledager, mot tidligere 170 dager._NEWLINE_PISA-programmet, under ledelse av OECD, rangerer den islandske grunnskolen p\xc3\xa5 godt over OECD-gjennomsnittet, og bedre enn Norge._NEWLINE_Den videreg\xc3\xa5ende utdannelsen (framhaldssk\xc3\xb3li) etterf\xc3\xb8lger ungdomsskolen. Disse skolene er ikke obligatoriske, men alle som har fullf\xc3\xb8rt grunnskole og ungdomsskole har en lovfestet rett til denne._NEWLINE_Det h\xc3\xb8yeste utdannelsesniv\xc3\xa5et er innenfor H\xc3\xa1sk\xc3\xb3li \xc3\x8dslands (Universitetet p\xc3\xa5 Island) som holder til sentralt i Reykjav\xc3\xadk. Andre utdannelsesinstitusjoner p\xc3\xa5 universitets- og h\xc3\xb8yskoleniv\xc3\xa5 er i Reykjav\xc3\xadk, Akureyri og Bifr\xc3\xb6st.\n_START_SECTION_\nMusikk\n_START_PARAGRAPH_\nIsland har et rikt musikkliv, og de senere \xc3\xa5rene har flere islandske artister og band f\xc3\xa5tt internasjonal anerkjennelse. F\xc3\xb8r 80-tallet var islandsk musikk lite kjent utenfor landets grenser. Dette endret seg da jazzfunk/fusion-bandet Mezzoforte slo igjennom internasjonalt med hiten "Garden Party" i 1983. Bandets suksess la grunnlag for en ekstensiv turn\xc3\xa9virksomhet i Europa og Japan, og \xc3\xa5pnet d\xc3\xb8rer for andre islandske artister som The Sugarcubes, Bj\xc3\xb6rk, GusGus og Sigur R\xc3\xb3s.\n_START_SECTION_\nArkitektur\n_START_PARAGRAPH_\nDet nest eldste huset p\xc3\xa5 Island som fortsatt st\xc3\xa5r er Vi\xc3\xb0eyjarkirkja tegnet av den danske arkitekten Georg David Anthon.\n_START_SECTION_\nIdrett/sport\n_START_PARAGRAPH_\nSport har v\xc3\xa6rt en viktig del av islandsk kultur. Den tradisjonelle idrettsgrenen er Gl\xc3\xadma, som er en form for bryting som skal stamme fra middelalderen._NEWLINE_Popul\xc3\xa6re idrettsgrener i dag er fotball, friidrett, h\xc3\xa5ndball og basketball._NEWLINE_Islands herrelandslag i h\xc3\xa5ndball er blant de beste i verden, og vant s\xc3\xb8lv under Sommer-OL i 2008 i Beijing, og bronse under H\xc3\xa5ndball-EM i 2010 i \xc3\x98sterrike._NEWLINE_Innen fotball har Knattspyrnuf\xc3\xa9lag Reykjav\xc3\xadkur vunnet den nasjonale fotballigaen \xc3\x9arvalsdeild flest ganger, tilsammen 24 mesterskap._NEWLINE_Innen troppsturn har Islands jentelag v\xc3\xa6rt en ledende nasjon, med blant annet europamesterskap i 2010._NEWLINE_Island har gode naturgitte forhold for en rekke vinteridretter, hvor s\xc3\xa6rlig fjellklatring og fjellturer er popul\xc3\xa6rt blant befolkningen.'